Leirbotndalen naturreservat

Leirbotndalen naturreservat er et naturreservat i Alta kommune. Reservatet dekker et område på 1,157 km² av Leirbotndalen, ca. 3 km opp i dalen. Formålet med fredningen er å bevare et tilnærmet urørt løvskogområde som økosystem med naturlig plante- og dyreliv. Området er et terrasselandskap, med furu oppå terrassene. Gråorskogen er knyttet til de lave partiene langs Kvandalselva og Lakselva. En del av området omfatter rike bjørkeskoglier ovenfor veien. Særlig bekkedraget langs Kvandalselva og breddene langs Lakselva har frodig og storvokst gråor- og høgstaudebjørkeskog. Skogstorkenebb, ballblom, hundekjeks, mjødurt og vendelrot er vanlige i feltsjiktet. Stedvis finnes tette bregnekratt med strutseving, skogburkne og sauetelg. Bekkeblom, krypsoleie, stolpestarr, fjellskrinneblom og grusstarr vokser i de sumpaktige partiene. Mange sørlige arter er registrert, og lokaliteten er landets nordgrense for trollbær. Området skal kunne brukes til reindrift.


== Bestemmelser for reservatet ==
Vegetasjonen, herunder døde busker og trær, er fredet mot skade og ødeleggelse. Det er forbudt å fjerne planter eller plantedeler fra reservatet. Planting, såing eller innføring av nye plantearter er forbudt.
Dyrelivet, herunder reirplasser og hiområder, er fredet mot skade, ødeleggelse og unødvendig forstyrrelse. Utsetting av dyr er forbudt.
Det må ikke iverksettes tiltak som kan endre naturmiljøet, som f.eks. oppføring av bygninger, anlegg, gjerder, andre varige og midlertidige innretninger, parkering av campingvogner, brakker o.l., opplag av båter, framføring av luftledninger, jordkabler og kloakkledninger, bygging av veier, drenering, annen form for tørrlegging, uttak, oppfylling og lagring av masse, utføring av kloakk eller andre konsentrerte forurensningstilførsler, henleggelse av avfall, gjødsling, kalking og bruk av kjemiske bekjempingsmidler. Forsøpling er forbudt. Opplistingen er ikke uttømmende.
Motorferdsel til lands og til vanns, herunder start og landing med luftfartøy, er forbudt utenfor opparbeidet riksvei.
Bruk av naturreservatet til teltleirer, idrettsarrangementer eller andre større arrangementer er forbudt.
Direktoratet for naturforvaltning kan av hensyn til fredningsformålet ved forskrift forby eller regulere ferdselen i hele eller deler av naturreservatet.


=== Bestemmelsene er ikke til hinder for ===
Gjennomføring av militær operativ virksomhet, politi-, rednings-, ambulanse-, brannvern- og oppsynsoppgaver, samt gjennomføring av skjøtsel og forvaltningsoppgaver bestemt av forvaltningsmyndigheten. Øvelseskjøring for formål som nevnt må ha særskilt tillatelse.
Vedlikehold av opparbeidet vei, inkludert vegetasjonsrydding langs vei.
Bruk av området til beite.
Bruk av tørre kvister og greiner til bål.
Sanking av bær og matsopp.
Jakt og fangst etter viltloven og fiske etter lakse- og innlandsfiskloven.
Rydding av vegetasjon for å holde etablerte stier åpne.
Nødvendig motorferdsel i forbindelse med uttransport av syke og skadde bufe. Kjøretøy som benyttes skal være skånsom mot markoverflaten. Det skal gis melding til oppsynet før kjøring finner sted.
Uttak av materialer til duodji.
Nødvendig bruk av snøskuter i forbindelse med reindrift.


=== Forvaltningsmyndigheten kan gi tillatelse til ===
Vedhogst av bjørk til eget bruk.
Bygging av bruer og klopper, oppsetting av skilt og merking av stier.
Nødvendig motorisert uttransport av ved på vinterføre.
Nødvendig motorisert ferdsel på barmark i forbindelse med reindrift.
Nødvendig motorisert uttransport av felt elg.
Nødvendig motorferdsel i forbindelse med øvingskjøring for formål nevnt punkt 1.


== Referanser ==


== Eksterne lenker ==
Kart over Leirbotndalen